กบง.ยืดเวลาลดราคา B20 พร้อมตรึง LPG กลุ่มหาบเร่แผงลอย-NGV รถสาธารณะไปสิ้นก.ย.นี้
กบง.ยืดเวลาลดราคา B20 พร้อมตรึง LPG กลุ่มหาบเร่แผงลอย-NGV รถสาธารณะไปสิ้นก.ย.นี้
กบง.ยืดเวลาลดราคา B20 พร้อมตรึง LPG กลุ่มหาบเร่แผงลอย-NGV รถสาธารณะไปสิ้นก.ย.นี้
31 ก.ค. 2562

นายสนธิรัตน์ สนธิจิรวงศ์ รมว.พลังงาน เปิดเผยว่า การประชุมคณะกรรมการบริหารนโยบายพลังงาน (กบง.) วันนี้มีมติขยายเวลาการให้ราคาขายปลีกน้ำมันดีเซล B20 ต่ำกว่าน้ำมันดีเซลธรรมดา (B7) ในอัตรา 5 บาทต่อลิตร ต่อไปอีก 2 เดือน จากเดิมสิ้นสุดวันที่ 31 ก.ค. 62 เป็นสิ้นสุดวันที่ 30 ก.ย. 62 โดยคงอัตราเงินชดเชยของน้ำมันดีเซลหมุนเร็ว B20 ไว้ที่ 4.50 บาทต่อลิตร เพื่อลดค่าครองชีพของประชาชน แก้ไขปัญหาน้ำมันปาล์มดิบล้นตลาด และสร้างเสถียรภาพปาล์มน้ำมัน และส่งเสริมการจำหน่ายน้ำมันดีเซล B20
ล่าสุด ณ วันที่ 21 ก.ค. 62 มีผู้ค้าน้ำมันตามมาตรา 7 จำนวน 13 ราย จำหน่ายน้ำมันดีเซล B20 โดยแบ่งเป็น Fleet 532 แห่ง สถานีบริการจำนวน 1,181 แห่ง การส่งเสริมน้ำมันดีเซล B20 โดยให้ราคาขายปลีก B20 ต่ำกว่า B7 จำนวน 5 บาทต่อลิตร ส่งผลให้การใช้ B20 จากเฉลี่ย 0.030 ล้านลิตรต่อวัน ในเดือน ก.ค. 61 เป็นเฉลี่ย 5.067 ล้านลิตรต่อวัน ในปัจจุบัน
สำหรับสถานการณ์ในขณะนี้ ราคาน้ำมันปาล์มดิบ (CPO) เริ่มมีแนวโน้มลดลง จาก 21.87 บาทต่อกิโลกรัม ในช่วงต้นเดือนก.ค. 62 มาอยู่ที่ 16.75 บาทต่อกิโลกรัม ในวันที่ 26 ก.ค. 62
นอกจากนี้ ที่ประชุม กบง.ได้มีมติการตรึงราคาก๊าซปิโตรเลียมเหลว (LPG) สำหรับกลุ่มหาบเร่แผงลอย และตรึงราคาก๊าซธรรมชาติสำหรับยานยนต์ (NGV) สำหรับรถโดยสารสาธารณะต่อไปอีก 2 เดือน คือเดือนส.ค.-ก.ย.62 และขอขยายกรอบวงเงินเพิ่มอีก 60 ล้านบาท โดยกระทรวงพลังงาน ได้ขอความร่วมมือกับ บมจ.ปตท.  (PTT) ในการตรึงราคาปัจจุบันเอาไว้ก่อน เพื่อให้กระทรวงพลังงานได้มีเวลาเตรียมมาตรการช่วยเหลือผู้มีรายได้น้อยที่ชัดเจนขึ้น ผ่านบัตรสวัสดิการแห่งรัฐ ของกระทรวงการคลัง
ทั้งนี้ ที่ผ่านมาการช่วยเหลือราคา LPG สำหรับกลุ่มหาบเร่แผงลอย โดยปรับปรุงหลักเกณฑ์การให้ความช่วยเหลือ โดยตัดสิทธิผู้ลงทะเบียนที่ไม่มีการใช้สิทธิเป็นระยะเวลาย้อนหลังตั้งแต่ 3 เดือนขึ้นไปและปรับลดปริมาณ LPG ที่ให้ส่วนลดจากสูงสุดไม่เกิน 150 กิโลกรัมต่อเดือน เป็นไม่เกิน 75 กิโลกรัมต่อเดือน ซึ่งเริ่มตั้งแต่วันที่ 1 ก.ค.62
ณ วันที่ 28 ก.ค.62 กองทุนน้ำมันเชื้อเพลิงมีฐานะสุทธิ 36,742 ล้านบาท แบ่งเป็น บัญชีน้ำมัน 42,994 ล้านบาท และบัญชี ก๊าซ LPG ติดลบ 6,252 ล้านบาท คาดการณ์ ณ สิ้นเดือน ก.ค.62 ฐานะกองทุนของกลุ่มก๊าซ LPG จะติดลบ 6,324 ล้านบาท สิ้นเดือน ส.ค.62 จะติดลบ 6,090 ล้านบาท แต่ยังไม่เกินกรอบเพดานการชดเชยราคาก๊าซ LPG ตามมติ กบง.ที่กำหนด ในการรักษาเสถียรภาพราคาก๊าซ LPG ไม่เกิน 7,000 ล้านบาท จึงไม่จำเป็นต้องขยายกรอบเพดานการใช้กองทุนน้ำมันฯ ในการรักษาเสถียรภาพราคาก๊าซ LPG
 